**Lionel Brockman Richie Jr.** (s. 20. kesäkuuta 1949 Tuskegee, Alabama) on yhdysvaltalainen R&B-, pop- ja soul-laulaja. Hänen äänitteitään on myyty maailmanlaajuisesti yli sata miljoonaa kappaletta. Richie oli funk- ja soulbändi Commodoresin jäsen ja käynnisti soolouran vuonna 1982.

Ura
---

### The Commodores

Richie aloitti uransa 1960-luvun lopussa The Commodores -yhtyeessä. 1970-luvun loppupuolella yhtye levytti monia listoilla menestyneitä kappaleita, joista useimmat, muun muassa "Easy", "Three Times a Lady" ja "Still", olivat Richien kirjoittamia. Hän lähti soolouralle vuonna 1982.

### Sooloura

Vuonna 1981 Richien duetto Diana Rossin kanssa, "Endless Love", oli Billboard Hot 100 -listan kärjessä yhdeksän viikkoa. Franco Zeffirellin ohjaaman elokuvan *Mieletön rakkaus* (*Endless Love*) tunnuskappale oli Richien kirjoittama ja tuottama ja se oli vuonna 1982 ehdolla Oscar-palkinnon saajaksi kategoriassa paras laulu (Best Original Song).

Richie on julkaissut soolourallaan kymmenen studioalbumia, joista parhaiten ovat menestyneet kolme ensimmäistä, *Lionel Richie*, *Can’t Slow Down* ja *Dancing on the Ceiling*. Hänen myydyin albuminsa on vuonna 1983 ilmestynyt *Can’t Slow Down*, jota on myyty maailmanlaajuisesti yli 15 miljoonaa kappaletta. Albumi oli Billboardin albumilistalla yhteensä 160 viikkoa, joista kolme listan kärkisijalla, ja se palkittiin vuoden albumin Grammy-palkinnolla. "Endless Loven" jälkeen neljä Richien singleä on noussut Billboard Hot 100 -listan kärkeen, hänen debyyttialbumiltaan julkaistu "Truly", hänen toiselta albumiltaan julkaistut "All Night Long (All Night)" ja "Hello" sekä "Say You, Say Me", joka julkaistiin singlenä vuoden 1985 lopulla ja joka julkaistiin myöhemmin albumilla *Dancing on the Ceiling*.

Vuonna 1984 Richie esitti Los Angelesin olympialaisten päättäjäisissä kappaleen "All Night Long (All Night)" ja vuonna 1985 hän kirjoitti yhdessä Michael Jacksonin kanssa menestyksekkään hyväntekeväisyyskappaleen "We Are the World", jolla kerättiin varoja nälänhädästä kärsiville etiopialaisille. Kappaleella esiintyi useita maailmanluokan tähtiä, Jacksonin ja Richien lisäksi muun muassa Ray Charles, Bob Dylan, Bruce Springsteen ja Tina Turner.

Kolmannen albuminsa julkaisun jälkeen Richie piti kymmenen vuoden tauon ennen neljättä studioalbumiaan, joka oli vuonna 1996 ilmestynyt *Louder Than Words*. Kolmannen ja neljännen studioalbumin julkaisujen välillä julkaistiin vuonna 1992 kokoelmalevy *Back to Front*, joka sisälsi kolme uutta kappaletta, kappaleet "Do It to Me", "My Destiny" ja "Love, Oh Love".

Richie konsertoi 14. lokakuuta 2012 Helsingin Hartwall Areenalla, mikä oli hänen ensimmäinen esiintymisensä Suomessa.

### Palkinnot ja kunnianosoitukset

Richie on saanut uransa aikana monia palkintoja. Vuonna 1983 hänet palkittiin Grammyllä kategoriassa paras mieslaulajan popesitys (Best Male Pop Vocal Performance) kappaleestaan "Truly". Vuonna 1985 hänet palkittiin kahdella Grammyllä, vuoden tuottajana (Grammy Award for Producer of the Year, Non-Classical, jakoi palkinnon James Anthony Carmichaelin ja David Fosterin kanssa) ja vuoden albumista (*Can't Slow Down*). Vuonna 1986 Richien ja Michael Jacksonin kirjoittama "We Are the World" sai neljä Grammy-palkintoa, muun muassa kategorioissa vuoden äänite (Record of the Year), vuoden kappale (Song of the Year) ja paras popesitys duolta tai yhtyeeltä (Best Pop Performance by a Duo or Group With Vocal).

Vuonna 1986 Richie palkittiin sekä Golden Globella että Oscarilla elokuvassa *Taylor Hackfordin Valkeat yöt* (*White Nights*) soineesta kappaleesta "Say You, Say Me". Hän on ollut ehdolla parhaan laulun Oscarin saajaksi myös kappaleilla "Endless Love" (elokuvasta *Mieletön rakkaus*) ja "Miss Celie’s Blue" (elokuvasta *Häivähdys purppuraa*).

Vuonna 1994 Richie nimettiin Songwriters Hall of Fameen ja vuonna 2003 hän sai tähden Hollywood Walk of Famelle.

Yksityiselämä
-------------

Lionel Richie on ollut naimisissa kahdesti. Brenda Harveyn kanssa solmittu avioliitto alkoi vuonna 1975 ja päättyi eroon vuonna 1993. Richiellä ja Harveylla on yksi yhteinen lapsi, tytär Nicole, jonka he adoptoivat virallisesti vuonna 1990, mutta joka oli asunut heidän luonaan jo kolmevuotiaasta asti. Nicole Richie on tullut myöhemmin tutuksi muun muassa tositelevisiosarjasta *Simple Life*. Vuonna 1995 Richie avioitui Diane Alexanderin kanssa ja heillä on kaksi yhteistä lasta, Miles (s. 1994) ja Sofia (s. 1998). Liitto päättyi sittemmin eroon.

Diskografia
-----------

### Studioalbumit

* 1982 *Lionel Richie*
* 1983 *Can’t Slow Down*
* 1986 *Dancing on the Ceiling*
* 1996 *Louder Than Words*
* 1998 *Time*
* 2000 *Renaissance*
* 2004 *Just For You*
* 2006 *Coming Home*
* 2009 *Just Go*
* 2012 *Tuskegee*

### Kokoelma- ja livealbumit

* 1992 *Back to Front*
* 1997 *Truly: The Love Songs*
* 2002 *Encore* (live)
* 2003 *The Definitive Collection*
* 2007 *Live In Paris* (live)
* 2008 *Symphonica in Rosso* (live)

Lähteet
-------

1. 1 2 3 4 5  Lionel Richie Biography *thebiographychannel.co.uk*.  Arkistoitu 13.3.2012. Viitattu 13.3.2012. (englanniksi)
2. ↑  Richie and Miller get life awards *bbc.co.uk*.  6.3.2008. Viitattu 13.3.2012. (englanniksi)
3. 1 2 3 4 5  Lionel Richie Biography *songwritershalloffame.org*. Viitattu 13.3.2012. (englanniksi)
4. ↑  Brandon, Jessica: Top 10 Best Love Songs of All Time *songwriting.net*.  14.2.2012. Viitattu 13.3.2012. (englanniksi)
5. ↑  Weekly Billboard Hot 100 No. 1 Songs from the First 50 Years *Billboard.com*. Viitattu 13.3.2012. (englanniksi)
6. ↑  Back to Front *AllMusic*. Viitattu 13.3.2012. (englanniksi)
7. ↑  Lionel Richie ensimmäistä kertaa Suomeen *Rytmi.com*.  6.3.2012. Viitattu 13.3.2012.
8. ↑  25th Grammy Awards - 1983 *Rock On The Net*. Viitattu 13.3.2012. (englanniksi)
9. ↑  27th Grammy Awards - 1985 *Rock On The Net*. Viitattu 13.3.2012. (englanniksi)
10. ↑  27th Annual GRAMMY Awards - Producer Of The Year (Non-Classical) *Grammy.com*. Viitattu 13.3.2012. (englanniksi)
11. ↑  Past Winners Search: 1985 – 28th Annual GRAMMY Awards *Grammy.com*. Viitattu 13.3.2012. (englanniksi)
12. ↑  Awards for Lionel Richie *The Internet Movie Database*. Viitattu 13.3.2012. (englanniksi)
13. ↑  Lionel Richie *walkoffame.com*. Viitattu 13.3.2012. (englanniksi)
14. ↑  Hello, is it shoes you're looking for? Lionel Richie shops with ex-wife Diane Alexander *dailymail.co.uk*.  10.1.2011. Viitattu 13.3.2012. (englanniksi)
15. ↑  The Happy Hit Man.  *People*, 1986, nro 15. Artikkelin verkkoversio. Viitattu 13.3.2012.  (englanniksi)
16. ↑  Nicole Richie Biography *Biography.com*. Viitattu 13.3.2012. (englanniksi)

Aiheesta muualla
----------------

* Lionel Richien verkkosivut (englanniksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Italia
* Israel
* Suomi (KANTO)
* Yhdysvallat
* Latvia
* Taiwan
* Tšekki
* Australia
* Kroatia
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* SNAC
* IdRef

 |

 |